Myndighedernes nye retningslinier gav i dag så lange køer ved testteltet i Hjørring, at man flytter teltet og udvider åbningstiden.

Sundhedsstyrelsen opdaterede i dag sine retningslinier, så flere personer kan blive testet for COVID-19. Det fik straks store konsekvenser på antallet af biler i kø til test, og i Hjørring gav det ligefrem trafikale problemer i nærheden af Regionshospital Nordjylland på Bispensgade. - Det dur selvfølgelig ikke. Personalet løber så stærk, de kan, og i morgen udvider vi åbningstiden, så det er muligt at blive testet fra kl. 9 til 18 hver dag, inkl. weekend. Samtidig flytter vi stedet, hvor man skal testes, så man nu skal ind ad Aage Holms Vej og Hjemmeværnet kommer og hjælper med at dirigere trafikken. Forhåbentlig kan det hjælpe på køen – TAK for tålmodigheden, skriver hospitalet på sin Facebook-side. Hospitalet understreger, at INGEN må møde op uden at være blevet henvist først. Man får en henvisning fra sin egen læge, inden man eventuelt kører til Hjørring og bliver testet.